En af de tiltalte i terrorsagen skabte igen uro i retten - sagde "sut min pik" til dommer.

OBS: Tiltalte frifundet TV 2 valgte, da ’Terrorsagen fra København’ kom for retten, at navngive de fire tiltalte i sagen. TV 2 vægtede, at sagens karakter var af betydning for dette. De fire personer blev imidlertid frifundet for medvirken til terror den 27. september 2016.

Igen i dag blev den 31 årige Mahmoud Rabea vist ud af retten. Fra morgenstunden havde retsformand Marianne Madsen advaret ham: ”Kom han med kommentarer til dagens afhøring af hans ven, ville han blive vist ud af retten”.

Hans reaktion faldt prompte: ”Det er ikke sikkert, jeg kan holde min kæft. Så smider du mig ud. Det er standard”.

Mahmoud Rabea har afgivet forklaring, men havde i dag ikke tålmodighed til at høre anklageren stille spørgsmål til hans ven fra Mjølnerparken, 23 årige Ibrahim Abbas, der er den sidste, der afgiver forklaring i sagen, hvor fire mænd er tiltalte for medvirken til terror ved angrebet på synagogen natten til den 15. februar sidste år.

Marianne Madsen gav ham en sidste advarsel. Han kommenterede højlydt igen: ”Ja ellers smider du mig ud” og sagde efterfølgende lavmælt ned i bordet – ”sut min pik”, så kun de i nærheden af ham kunne høre det.

Og det er ikke første gang han kommer med krænkende udtalelser til dommeren af seksuel karakter. Da han blev vist ud af retten første gang for et par uger siden, kom han med en opfordring af seksuel karakter.

Efter han havde diskuteret med betjente flere gange i dag, blev han vist ud. Og det med et krav om at dommeren skal skiftes ud.

- Du har meldt mig for blufærdighedskrænkelse, så kan du ikke være dommer, sagde han til dommeren.

Også anklagerne i sagen fik en opsang med på vejen, mens Mahmoud Rabea passerede dem med to betjente, der havde fat i ham:

- Jeg kræver to nye anklagere i stedet for de her bøssekarle.